Imtella' Ottubru 17, 2021 Rapport: Liam Carter Ingħata bidu għat-tielet edizzjoni tal-Malta International Art Weekend bl-inawgurazzjoni tal-opra tal-arti 'Sea Cave' fil-ġonna ta' Hastings il-Belt Valletta. L-istallazzjoni, kienet maħduma speċifikament għas-sit Malti mill-artista kontemporanja rinomata Cristina Iglesias. Bl-isfond tal-kapitali warajha, l-istallazzjoni tiftaħ tieqa immaġinarja fuq is-sottoterran ġeoloġiku tal-kapitali, imżewwaq b'xogħol tal-bronż artikolat bil-lingwa distintiva tal-artista. F'kummenti maċ-ċentru tal-aħbarijiet, Iglesias spjegat li din l-istallazzjoni toħloq esperjenza profonda fi spazju pubbliku, li għandha sservi wkoll għal riflessjoni. F'diskors tal-okkażjoni, iċ-Chairperson tal-Ispazju Internazzjonali Malti għall-Arti Kontemporanja MICAS, Phyllis Muscat, iddiskriviet din l-arti bħala esperjenza artistika. "Tistiednek tingħaqad mal-memorji u l-ħin, ma' dak li hemm madwarna u ma' dak li possibilment hemm mistoħbi taħtna. Hija qalet li din kienet l-ewwel attività tal-MICAS mill-bidu tal-pandemija 'l hawn u li minkejja l-isfidi li ġab miegħu dan il-perjodu, MICAS irnexxielha tibqa' għaddej fil-ħin mal-iskeda intensiva ta' xogħlijiet ta' restawr u kostruzzjoni li se jwasslu għall-ftuħ tal-MICAS Galleries fl-2022." Il-Ministru għall-Wirt Nazzjonali, l-Arti u l-Gvern Lokali, José Herrera, iddeskriva x-xogħol ta' Iglesias bħala arti li tipprovoka l-ħsieb u li ssaħħar lill-udjenza filwaqt li faħħar il-mod kif dan il-proġett joffri lill-pubbliku aċċess dirett għall-arti kontemporanja internazzjonali fis-sit storiku tal-ġonna ta' Hastings. Sea Cave (Entrance) hija akkwist nazzjonali li se tkun aċċessibbli għall-pubbliku fil-ġonna ta' Hastings għas-sentejn li ġejjin. Din l-opra t'arti eventwalment se tkun rilokata fil-MICAS Sculpture Garden ladarba l-binja tkun lesta.